เจ้าหญิงนิทรา (ภาพยนตร์ ค.ศ. 1959)

เจ้าหญิงนิทรา  (Sleeping Beauty) เป็นภาพยนตร์แอนิเมชันของวอลต์ดิสนีย์โปรดักชันส์ ออกฉายวันที่  29 มกราคม ค.ศ. 1959 กำกับโดย Clyde Geronimi ใช้เวลาศึกษาเตรียมงานและดำเนินการสร้างนานถึง 14 ปี 
เป็นหนังการ์ตูนเรื่องแรกของโลกที่ถ่ายทำด้วยระบบซูเปอร์เทคนิรามา  70 มม. สีเทคนิค
ในเมืองไทย ฉายครั้งแรกที่โรงภาพยนตร์ศาลาเฉลิมไทย  พ.ศ. 2502
== เนื้อเรื่อง ==
พระเจ้าสเตฟานและพระราชินีเลอาห์ผู้ปกครองอาณาจักรฝรั่งเศส ทรงประสูติพระราชธิดาพระองค์แรก มีพระนามว่า ออโรรา ในพระราชพิธีศีลล้างบาป พระเจ้าสเตฟานทรงหมั้นพระราชธิดากับเจ้าชายฟิลลิป พระราชโอรสของพระเจ้าฮิวเบิร์ต ผู้ปกครองอาณาจักรข้างเคียง และทรงเชิญเทพธิดาสามองค์ ฟลอรา ฟอนา และเมอร์รีเวเธอร์ มาประทานพรแก่พระกุมารี
ทว่า ก่อนที่เมอร์รีเวเธอร์จะอำนวยพรสุดท้ายนั้น เทพธิดาใจร้ายนาม มาเลฟิเซนต์ ปรากฏกายขึ้นท่ามกลางท้องพระโรง เพื่อแก้แค้นที่มิได้รับเชิญมาในพระราชพิธีนี้เช่นนางฟ้าองค์อื่น ๆ นางก็สาปพระกุมารีให้ทรงถูกเข็มปั่นฝ้ายตำพระดัชนีแล้วสิ้นพระชนม์ก่อนตะวันลับฟ้าในวันเฉลิมพระชนมชันษาที่สิบหก หลังจากมาเลฟิเซนต์อันตรธานไป เมอร์รีเวเธอร์ ซึ่งยังมิได้ประทานพรแก่พระกุมารีนั้น มิสามารถถอนคำสาปได้ จึงบรรเทาคำสาปของมาเลฟิเซนต์เป็นว่า  เจ้าหญิงออโรราไม่สิ้นพระชนม์ หากแต่เพียงบรรทมไป และจะเสด็จขึ้นจากบรรทมด้วยจุมพิตจากรักแท้
ด้วยความเกรงว่าคำสาปจะบรรลุผล พระเจ้าสเตฟานทรงรับสั่งให้ข้าราชบริพานเผาเครื่องปั่นฝ้ายทั้งหมดในแว่นแคว้น ขณะเดียวกัน นางฟ้าทั้งสามก็วางแผนปกป้องพระราชธิดา โดยเห็นพ้องกันว่า ควรจะนำพระราชธิดาไปกักเก็บไว้ในป่าจนกว่าจะลุวันเฉลิมพระชนมชันษาที่สิบหก เพื่อให้ไม่เสี่ยงต่อการที่มาเลฟิเซนต์พบ พวกนางจึงจำแลงกายเป็นมนุษย์ แล้วนำพระราชธิดาออกจากอาณาจักรไปสู่ป่า
สิบห้าต่อมา เจ้าหญิงออโรรา ซึ่งเปลี่ยนพระนามเป็น ไบรเออร์ โรส (Biere Rose) ได้เจริญพระชนม์ขึ้นเป็นสตรีผู้ทรงพระสิริโฉมงดงาม ถูกเลี้ยงดูในวิถีชาวไร่ชาวนาในวันเฉลิมพระชนมชันษาที่สิบหกของพระองค์ ออโรราทรงร้องเพลงด้วยเสียงอันไพเราะ ซึ่งนั่นดึงดูดพระทัยของเจ้าชายฟิลลิปที่กำลังเสด็จไปพระราชวังพระเจ้าสเตฟาน เมื่อออโรราพบฟิลลิป ทั้งสองมีใจปฏิพัทธ์กันในบัดดล ฟิลลิปทรงให้คำมั่นสัญญาว่าจะเสด็จกลับมาหาออโรราให้จงได้ ขณะเดียวกัน ดิเอโบล นกกาสัตว์เลี้ยงของมาเลฟิเซนต์ มาสอดแนมและทราบถึงที่ประทับของออโรรา เนื่องจากฟลอราและเมอร์รีเวเธอร์ใช้เวทมนตร์โต้เถียงเรื่องสีฉลองพระองค์สำหรับวันเฉลิมพระชนม์ของออโรรา เมื่อเสด็จกลับมาถึงบ้าน ออโรราตรัสบอกนางฟ้าทั้งสามเกี่ยวกับการตกหลุมรักชายหนุ่มผู้หนึ่ง แต่เหล่านางฟ้ากลับบอกออโรราว่า แท้จริงแล้ว พระองค์เป็นเจ้าหญิง และทรงถูกหมั้นกับเจ้าชายแล้ว และจะไม่มีวันที่จะได้พบชายผู้นั้นอีก ขณะเดียวกัน ฟิลลิปเสด็จมาถึงพระราชวัง แล้วตรัสบอกพระเจ้าฮิวเบิร์ตเกี่ยวกับการพบรักกับหญิงสาวชาวไร่ชาวนา แต่พระราชบิดากลับไม่พอพระทัย เนื่องจากเจ้าชายคู่ควรกับเจ้าหญิงที่เคยหมั้นไว้
ในเย็นวันเฉลิมพระชนมชันษาที่สิบหกนั้นเอง นางฟ้าสามองค์นำเจ้าหญิงออโรราเสด็จกลับคืนสู่พระราชวังพระราชบิดา มาเลฟิเซนต์มาพบออโรราในเวลานั้นเอง แล้วล่อลวงให้ทรงถูกเข็มปั่นฝ้ายทิ่มนิ้วพระหัตถ์สลบไปในหอคอยเปลี่ยว นางฟ้าทั้งสามนำออโรราที่บรรทมอยู่ซ่อนไว้บนยอดหอคอยอันสูงลิบ แล้วร่ายมนตร์ให้ผู้คนทั่วราชอาณาจักรหลับไปจนกว่าเจ้าหญิงจะเสด็จขึ้นจากบรรทม เนื่องจากไม่ต้องการให้ผู้คนทราบว่า คำสาปบรรลุผลแล้ว ฟลอราแอบได้ยินการสนทนาก่อนจะบรรทมระหว่างสองกษัตริย์ จึงตระหนักได้ว่าฟิลลิปคือคนเดียวกับชายที่ออโรราตกหลุมรัก นางฟ้าทั้งสามกลับไปยังกระท่อม และพบว่า ฟิลลิปถูกมาเลฟิเซนต์ลักพาตัวไปเสียแล้ว
ขณะเดียวกัน มาเลฟิเซนต์ซึ่งจับเจ้าชายฟิลลิปมาขังไว้ในบรรพตต้องห้าม อันเป็นที่พำนักของนาง ได้เผยแก่ฟิลลิปว่า แท้จริงแล้ว หญิงสาวชาวไร่ที่ฟิลลิปพบนั้น คือเจ้าหญิงออโรราที่ถูกหมั้นไว้กับฟิลลิปแต่พระเยาว์ ต่อมา นางฟ้าทั้งสามมาช่วยฟิลลิปออกจากที่คุมขังได้โดยฉับพลัน ความทราบถึงมาเลฟิเซนต์ นางพยายามขัดขวางมิให้ฟิลลิปไปถึงพระราชวังที่ออโรราบรรทมอยู่ โดยบันดาลสายฟ้า และป่าหนาม แต่ฟิลลิปก็ฝ่ามันไปได้ นางจึงเหาะมาขวางหน้าฟิลลิปไว้ และกล่าวว่าจะต่อกรกับเขาด้วย "อำนาจแห่งอเวจี" แล้วจำแลงกายเป็นมังกรมหึมาเข้าประจันหน้ากับฟิลลิป ในโมงยามที่ฟิลลิปกำลังเพลี่ยงพล้ำและกำลังจะถึงแก่ความตายนั้นเอง นางฟ้าทั้งสามรวบรวมอำนาจเสกเป่าดาบของฟิลลิปให้มีฤทธิ์ ฟิลลิปโยนดาบนั้นไปปักที่หัวใจมังกร มังกรหมายจะกัดกินฟิลลิปด้วยกำลังเฮือกสุดท้าย แต่ก็พลัดตกลงสู่เบื้องล่างถึงแก่ความตาย
ครั้นต่อมา เจ้าชายฟิลลิปเสด็จเข้ามาในพระราชวัง แล้วบรรจงจุมพิตออโรราด้วยพระทัยรัก แล้วปาฏิหาริย์ก็เกิดขึ้น ออโรราเสด็จขึ้นจากบรรทม ทั่วราชอาณาจักรก็ตื่นขึ้นจากการหลับ ในพิธีอภิเษกสมรสของเจ้าหญิงออโรราและเจ้าชายฟิลลิป เจ้าหญิงออโรราได้พบกับพระราชบิดาและพระราชมารดาของพระองค์อีกครั้ง และทรงเต้นรำภายในท้องพระโรงใหญ่กับเจ้าชายฟิลลิปอย่างมีความสุข
== ตัวละคร ==
ฟลอรา, ฟอนา, และ เมอร์รีเวเธอร์, เสียงของ Verna Felton, Barbara Luddy  และ  Barbara Jo Allen ตามลำดับ
มาเลฟิเซนต์, นางฟ้าปีศาจ ผู้ร่ายคำสาปให้เจ้าหญิงออโรราถูกเข็มปั่นฝ้ายทิ่มนิ้วพระหัตถ์แล้วสิ้นพระชนม์ก่อนสนธยาวันเฉลิมพระชนมชันษาที่สิบหก พากย์เสียงโดย เอเลนอร์ ออดลีย์
เจ้าหญิงออโรร่า/Briar Rose, เสียงของ Mary Costa.
เจ้าชายฟิลลิป, เจ้าชายผู้เป็นรักแท้ของเจ้าหญิงออโรราและถูกหมั้นกันตั้งแต่เด็ก พากย์เสียงโดย บิล เชอร์รี
ราชาสเตฟาน, เสียงของ Taylor Holmes.
ราชาฮิวส์เบิด, เสียงของ Bill Thompson.
สมุนของเมลิฟิเซนท์, เสียงของ Candy Candido และ  Pinto Colvig,
ผู้บรรยาย, เสียงของ Marvin Miller.
==อ้างอิง==
== ดูเพิ่ม ==
Sleeping Beauty  ที่เว็บไซต์ BCDb
ภาพยนตร์จินตนาการ
ภาพยนตร์แอนิเมชันของดิสนีย์
ภาพยนตร์ที่ออกฉายในปี พ.ศ. 2502
ภาพยนตร์อนุรักษ์หอทะเบียนภาพยนตร์แห่งชาติสหรัฐ
ภาพยนตร์จินตนิมิตเพลงอเมริกัน
ภาพยนตร์ที่สร้างจากเจ้าหญิงนิทรา